
Erbyn 2050, mae Llywodraeth Cymru yn gobeithio troi’r cloc yn ôl i ddyddiau cynnar yr 20fed ganrif, i 1911 yn benodol, lle'r oedd bron 1 miliwn o siaradwyr Cymraeg (Mate, 1997, t.323). Gosoda “Cymraeg 2050: Miliwn o Siaradwyr” yr her yma yn glir, drwy edrych yn benodol ar dair thema strategol. Mae rhan gyntaf y strategaeth yn edrych ar gynyddu nifer y siaradwyr Cymraeg, mae’r ail ran yn canolbwyntio ar gynyddu defnydd o’r Gymraeg ac mae’r drydedd ran yn edrych ar greu amodau ffafriol gan gynnwys seilwaith a chyd-destun (Llywodraeth Cymru, 2017).
Yn ystod fy nhraethawd, byddaf yn edrych ar strategaeth Cymraeg 2050 mewn manylder, gan ddadansoddi’r targedau, yr amcanion a’r cynlluniau. Byddaf yn edrych yn benodol ar y ddau brif darged, sef cael miliwn o siaradwyr, a bod 20% o siaradwyr Cymraeg yn defnyddio’r Gymraeg yn ddyddiol, gan roi ystyriaeth i ba un sydd bwysicaf.
Byddaf yn craffu ar rôl mudiadau presennol a newydd wrth anelu at Cymraeg 2050 gan ystyried yn feirniadol rhai agweddau penodol o’r cynllun. Yn bennaf, byddaf edrych ar rôl addysg, gan gynnwys Bil y Gymraeg ac Addysg (Cymru) a defnyddio’r Gymraeg yn gymdeithasol. Pwysleisir defnydd y Gymraeg yn gymdeithasol, tu hwnt i’r ysgol fel ffordd o gryfhau’r Gymraeg yn adroddiad Comisiwn Cymunedau Cymraeg, 
Er mwyn i’r Gymraeg gyrraedd pob cymuned, mae’n hanfodol creu gofodau lle gellir defnyddio’r iaith yn naturiol y tu allan i’r ysgol, gan gryfhau defnydd, cynyddu mynediad, a sicrhau ei bod yn cael ei gweld fel iaith fyw gyda rôl gymdeithasol amlwg (Comisiwn Cymunedau Cymraeg, 2026, t.76).
Un elfen o fy nhraethawd bydd edrych ar sut anogir a chefnogir hyn yn effeithiol, a pha ran sydd gan fudiadau macro ac unigolion i chwarae yma, gan graffu ar beth sydd yn gweithio orau ar lefel meso a micro. Bydda i hefyd yn ystyried maint yr endidau yma, gan ddadansoddi oes angen iddyn nhw weithredu ar lefel cenedlaethol, rhanbarthol neu leol.
 
Cyflwyno Cymraeg 2050
Lansiwyd ymgyrch Cymraeg 2050 yn 2016, yn Eisteddfod Genedlaethol Y Fenni (BBC Cymru Fyw, 2016) gan amilnellu’r nod o gyrraedd miliwn o siaradwyr Cymraeg erbyn 2050. Megis dechrau oedd y trafodaethau bryd hynny, gydag ymgynghoriad yn dilyn tan ddiwedd mis Hydref 2016. Strategaeth hirdymor y Llywodraeth o 2017 ymlaen yw Cymraeg 2050. 
Mae gosod targed uchelgeisiol o filiwn o siaradwyr wedi cydio yn nychymyg nifer, gyda’r teimlad o her yn ychwanegu at y cyffro o’r posibilrwydd o gael miliwn o siaradwyr, “a’r weledigaeth a’r slogan am filiwn o siaradwyr wedi cydio yn nychymyg sefydliadau ac unigolion ledled y wlad” (Comisiynydd y Gymraeg, 2020, t.10).
Dadleua Talfryn bod “cynlluniau cyhoeddus bron yn ddieithriad yn methu eu targedau” felly mae’n annhebygol iawn i Lywodraeth Cymru gyrraedd y nod o 1 miliwn o siaradwyr erbyn 2050 (Pedwar Gwynt, 2024). Parha wrth ychwanegu “dyna a ddigwyddodd gyda phob targed a gafwyd yn y gorffennol i ehangu addysg Gymraeg a does dim rheswm i gredu y bydd y Bil newydd yn wahanol yn hynny o beth”.

Sut mae miliwn o siaradwyr yn edrych
Ymhlith targedau Cymraeg 2050, y ddau fwyaf amlwg yw’r targed o gael miliwn o siaradwyr, a’r targed i gynyddu defnydd defnyddiol o’r Gymraeg fel bod 20% o siaradwyr yn defnyddio’r Gymraeg bob dydd. Ar yr olwg gyntaf, mae’r targedau yma’n gweddi gyda’i gilydd ac yn eithaf tebyg, ond wrth edrych yn fanylach, mae gwahaniaethau mawr mewn targed niferoedd a tharged canran. 
Yn gyntaf, dyma edrych ar y ganran o’r boblogaeth fyddai’n siarad Cymraeg. Yn wahanol i 1911, lle'r oedd oddeutu 2.4 miliwn o bobl yn byw yng Nghymru, erbyn 2050, mae amcangyfrifon yn meddwl bydd 3.2-3.5 miliwn o bobl yn byw yng Nghymru (ONS, 2012). Mae’r gwahaniaeth o bron hanner y boblogaeth yn siaradwyr Cymraeg, i ddau o bob saith yn siarad Cymraeg, yn un na ellir anwybyddu.
Er i gyfrifiad 1911 ddangos 977,366 o siaradwyr, nid newyddion da oedd yr holl ganlyniadau, “The 1911 census showed that for the first time for around 2,000 years Welsh was a minority language, spoken by just 43.5% of the population” (BBC, 2014).
Er bod y targed o filiwn yn ymdrin â’r un nifer o siaradwyr, mae canran y siaradwyr yma ymysg y boblogaeth yng Nghymru yn ystyriaeth fawr bydd yn cael gwir effaith ar ba mor aml bydd y Gymraeg yn cael eu defnyddio a faint o bobl bydd yn dechrau sgyrsiau trwy gyfrwng y Gymraeg.
Yn ôl y diweddar Gomisiynydd yr Iaith, Aled Roberts “Dyw miliwn o siaradwyr ynddo’i hun yn golygu dim” (Barn, 2019) ac mae eraill yn cydnabod na ddylid canolbwyntio ar niferoedd yn unig, “Gallai defnydd cynyddol fod yn llawer mwy dylanwadol i dwf iaith na'r niferoedd sy'n ei siarad” (Bowyer, 2021). Cytuno gwna Williams, “Ydi, mae cyrraedd y miliwn yn darged effeithiol ond mae cael llawer mwy o bobl i siarad Cymraeg yn eu bywydau bob dydd yn bwysicach fyth” (Cymru Fyw, 2022).
Er byddai canran y siaradwyr Cymraeg o fewn y boblogaeth yn is yn 2050 i gymharu gyda 1911, rhaid cydnabod rôl ac effaith technoleg ar y gallu i ddefnyddio’r Gymraeg. Yn 1911, y prif fodd o deithio oedd ceffyl a chart, ynghyd â threnau ar gyfer teithiau hirach. Roedd papurau newyddion yn arf cyfathrebu, ac roedd y ffôn wedi dechrau ymddangos mewn mwy o lefydd (ONS, 2012). Byddai pobl wedi gallu cyfathrebu a theithio i gyfarfod eraill, ond byddai pobl yn fwy tueddol o aros yn eu plwyfai.
Ni wyddom beth fydd y sefyllfa drafnidiaeth a chyfathrebu yn 2050 eto, ond o edrych ar ffordd o fyw trigolion Cymru yn 2026, mae’n amlwg i weld bod teithio yn genedlaethol yn arferol, a’n llawer yn haws. Teithia pobl mewn ceir personol, heb orfod dibynnu ar drafnidiaeth gyhoeddus, ac mae’r drafnidiaeth gyhoeddus wedi esblygu. Yn yr un modd, mae technoleg wedi ein galluogi i drafod gyda siaradwyr Cymraeg nid yn unig o rannau eraill o Gymru, ond o rannau eraill o’r byd drwy ddefnydd fideo gynadledda a’r ffôn. Enghraifft o hyn yw’r darlithoedd Polisi a Chynllunio Ieithyddol, lle mae darlithwyr a dysgwyr o ar draws Cymru yn cyfarfod yn rhithiol gan greu cymuned arbennig heb gyfarfod mewn person un tro.
Cyfeiriodd Williams at y newid yma mewn erthygl i Gymru Fyw “Bydd y byd yn dra gwahanol erbyn 2050 yn enwedig o ran ffyrdd newydd o gyfathrebu a defnydd mwy soffistigedig o dechnoleg gwybodaeth a fydd yn hwyluso ein hymwneud awtomatig a sefydliadau a'r economi” (Cymru Fyw, 2022).
Er i ganran y siaradwyr Cymraeg o fewn y boblogaeth newid, a fydd trafnidiaeth, technoleg a chyfathrebu 2050 yn golygu bydd gan bobl y gallu i ddod i gyswllt gyda mwy o siaradwyr Cymraeg eraill nag yn 1911? A fydd cymuned rithiol yn croesi ffiniau daearyddol y ‘cymunedau dwysedd uwch’?
Diddorol yw edrych tuag at Iwerddon wrth drafod y ddadl os nifer o bobl neu ganran defnyddwyr dyddiol sydd bwysicaf.
Yn ôl Owen (2026), mae data'r iaith Wyddeleg yn profi bod defnydd iaith yr un mor bwysig a hyfedredd iaith. Mewn erthygl Golwg360, ysgrifenna
Yn ôl cyfrifiad diweddaraf Iwerddon yn 2022, mae 1,873,997 o bobol (40% o boblogaeth y Weriniaeth) dros dair oed yn honni eu bod nhw’n medru siarad Gwyddeleg.
Serch hynny, dim ond 4% sy’n dweud eu bod nhw’n defnyddio’r iaith y tu hwnt i fyd addysg bob dydd (Owen, 2026).
Elfen ddiddorol o erthygl Owen yw’r cyfeiriad at destun balchder, noda bod Gwyddelod yn awyddus i allu dweud eu bod nhw’n siaradwyr Gwyddeleg, hyd yn oed os nad ydynt yn defnyddio’r iaith. 
Teg fyddai nodi bod balchder yn naturiol iawn i’r Cymry hefyd, wrth drafod y Cymry, esbonia Wright “There is also a tradition of pride in history and culture within the group, and a custom of using the language for literature, in particular song and poetry.” Aeth ymlaen i ychwanegu “However, these elements were present in the years when there was a decline in the use of Welsh and a language shift to English that seemed irreversible. They do not appear to have been adequate on their own to ensure language survival” (Wright, 2004 t.234-235).
Ystyriaeth arall i’r ffigwr yng ngwaith Owen (2026) yw’r cymal ‘tu hwnt i fyd addysg bob dydd’, ydyn ni’n diystyried defnydd miloedd o siaradwyr oherwydd eu bod yn siarad Gwyddeleg o fewn y byd addysg? Ydy defnydd athrawon, darlithwyr a staff ymysg eu cydweithwyr mewn sefydliadau addysg yn annigonol?
Pwysig yw ystyried bod 239,800 o bobl yn gweithio o fewn addysg yn Iwerddon (NER Institute, 2024) heb ystyried nifer y myfyrwyr, rhieni ac eraill sydd yn ymgymryd gyda’r byd addysg yn ddyddiol. I rai plant a phobl ifanc, ac i staff hefyd, dyma le maent yn dod ar draws siaradwyr Gwyddeleg eraill.
A’i chwestiwn gwell yw ‘faint o Wyddeleg a ddefnyddir ar y cyd gydag mewn addysg?’ yn hytrach na diystyried y defnydd dyddiol o fewn y sector?
Er mwyn cymhariaeth, yng Nghymru, yn ôl cyfrifiad 2021, mae 538,000 o siaradwyr Cymraeg, sef 17.8% o’r boblogaeth (ONS, 2022). Mae data Arolwg Blynyddol o’r Boblogaeth yn honni bod 828,500 o siaradwyr Cymraeg dros 3 oed yng Nghymru (Llywodraeth Cymru, 2026). Gellid dadlau bod y data yma yn fwy cywir gan eu bod yn siarad gydag unigolion dros y ffôn ac wyneb i wyneb yn hytrach na bod pobl yn cwblhau ar eu pen eu hunain. Adroddant hefyd bod 14.0% neu 431,700 o’r siaradwyr yma yn defnyddio eu Cymraeg yn ddyddiol. Does dim gwahaniaethu yma ym mhle maent wedi bod yn defnyddio’r Gymraeg.
Nid yw’r cwestiwn o ddefnydd yn codi wrth holi am y Gymraeg yn y sensws (ONS, 2020), ac mae gofyn wedi bod i’w gynnwys. Dadl arall i hyn yw bod data’r cyfrifiad mor bwysig, bod newid y cwestiwn yn golygu bod degawdau o ddata yn gorfod dod i’r amlwg er mwyn i ni allu cymharu yn wrthrychol unwaith eto (Daglish, 2025).
Daeth y Gymraeg yn hanfodol yng nghyfnod allweddol 1, 2 a 3 i bob disgybl yn 1990, gan fod yn rhan graidd o’r wythnos ysgol yng nghyfnod allweddol 4 o 1999 (Llywodraeth Cymru, 2013). Dyma gyferbyniad llwyr i Iwerddon, lle ddaeth Gwyddeleg yn rhan hanfodol o’r cwricwlwm yn 1922 (Owen, 2026).
 
Addysg – cynyddu nifer y siaradwyr
Deddf gan Senedd Cymru yw Bil y Gymraeg ac Addysg (Cymru) 2025 (Senedd Cymru, 2025), a gafodd gydsyniad brenhinol ar y 7fed o Orffennaf 2025. Prif amcan y ddeddf yw sicrhau bod “pob disgybl yn cyrraedd diwedd oedran ysgol orfodol fel defnyddiwr iaith Gymraeg annibynnol” a hefyd bod pob disgybl yn datblygu sgiliau llafar byddai’n cyfateb gyda lefel B2 yn y Fframwaith Cyfeirio Ewropeaidd Cyffredin ar gyfer Ieithoedd, a adnabyddir fel y CEFR (Davies, 2026).
Yn ôl nifer, man gwan i’r Bil yw’r modd mae’n categoreiddio ysgolion, gyda nifer yn honni nad yw’r cynlluniau’n ddigonol i sicrhau bod gan bob disgybl y sgiliau Cymraeg annibynnol berthnasol ar ddiwedd eu cyfnod mewn addysg statudol. Gwna Talfryn y ddadl yma’n glir yn ddi-flewyn ar dafod,
Er bod y Bil yn nodi mai addysg statudol cyfrwng Cymraeg yw’r ffordd fwyaf effeithiol o wneud hynny does dim bwriad yn cael ei fynegi yn y ddogfen i ddeddfu i droi pob ysgol yng Nghymru yn ysgol Gymraeg erbyn rhyw ddyddiad penodol (Pedwar Gwynt, 2024).
Rhaid ystyried yr honiadau yma o ddifrif wrth edrych mewn mwy o fanylder ar gategorïau arfaethedig yr ysgolion. Ni ellir dadlau bod y categorïau isod yn heriol, nac yn ddigonol i wneud y gwahaniaeth sydd angen er mwyn cael miliwn o siaradwyr erbyn 2050.
	Categori
	Nod dysgu Cymraeg

	Prif iaith – Cymraeg
	Hyfedr (C1 / C2)

	Dwy Iaith
	Annibynnol (B1 / B2)

	
	Ymhen amser, sgiliau siarad B2

	Prif Iaith – Saesneg, rhannol Gymraeg
	Sylfaenol (A1 / A2)

	
	Ymhen amser, annibynnol (B1 / B2)

	
	Ymhen amser, sgiliau siarad B2


(Tabl o gyflwyniad Gethin Davies, 2026)
Heriwyd y targedau yma wrth iddynt gael eu cytuno, gyda Chymdeithas yr Iaith yn lleisio barn gref bod “y Llywodraeth a'r Senedd wedi colli cyfle unwaith mewn cenhedlaeth", gan alw am "addysg Gymraeg i bawb" (Cymru Fyw, 2025).
Tyllog yw’r defnydd o ‘ymhen amser’ yn y categorïau yma, a gellid dadlau byddai modd defnyddio’r geiriad yma er mwyn peidio â chyrraedd y nod. Gall ‘gydag amser’ hefyd ddarllen fel ‘gydag ymroddiad’, sydd yn rhoi’r pwyslais yn ôl ar y disgyblion yn hytrach nac ar y system addysg.
Ceisiodd AS Plaid Cymru (ar y pryd), Cefin Campbell, gynyddu'r targed a'i osod yn y bil trwy gyflwyno gwelliannau, gan gynnwys ychwanegu bod “Gweinidogion Cymru sicrhau bod o leiaf 50% o gyfanswm nifer y disgyblion o oedran ysgol gorfodol yng Nghymru yn mynychu ysgolion categori "Prif Iaith - Cymraeg" erbyn 31 Rhagfyr 2050" (Cymru Fyw, 2025). Ni chymeradwywyd y newid yma, na chwaith yr argymhelliad gan Cefin Campbell i sicrhau bod cynnydd bob degawd o 10% i’r nifer o ddisgyblion sy’n mynychu ysgolion ‘Prif iaith - Cymraeg’ (Cymru Fyw, 2025).
Ar y 7fed o Fai 2026, fe bleidleisiodd Cymru dros ethol 43 o ymgeiswyr Plaid Cymru i’r Senedd (BBC Cymru Fyw, 2026), gyda Rhun ap Iorwerth yn penderfynu rhedeg llywodraeth leiafrifol wrth gael eu hethol yn Brif Weinidog Cymru ar y 12fed o Fai (BBC Cymru Fyw, 2026). 
Erbyn hyn, mae Cefin Campbell yn aelod o Senedd Cymru, ac yn Weinidog Sgiliau ac Addysg Drydyddol (Newyddion S4C, 2026). Un elfen glir o faniffesto Plaid Cymru oedd y pwyslais ar addysg Gymraeg, felly er nad yw categorïau ysgolion Bil y Gymraeg ac Addysg yn taro deuddeg gyda nifer ar hyn o bryd, mae’n bosib bydd newid i uchelgais y targedau yma,
Byddwn yn cynyddu cyfran a nifer y plant a phobl ifanc sydd yn cael addysg cyfrwng Cymraeg, gyda tharged o sicrhau bod o leiaf 50% o ddisgyblion mewn addysg cyfrwng Cymraeg erbyn 2050, a bod y ddarpariaeth hon yn hygyrch, yn gynhwysol, ac yn gallu manteisio ar adnoddau digonol (Plaid Cymru, 2026, t.39)
Nid yw Plaid Cymru yn bwriadu colli cyfle i ddefnyddio Deddf y Gymraeg ac Addysg i’w lawn botensial gan nodi yn eu maniffesto byddant yn “cymryd camau i sicrhau bod gan bob plentyn hawl i fod yn siaradwr Cymraeg hyderus drwy ddefnyddio’r pwerau yn Neddf y Gymraeg ac Addysg yn llawn” (Plaid Cymru, 2026, t.39).
 
Defnydd tu hwnt i addysg ffurfiol 
Un o argymhellion Comisiwn Cymunedau Cymraeg yw “Dylai awdurdodau lleol a Llywodraeth Cymru gefnogi ysgolion a’u cymunedau o rieni a gofalwyr i chwarae rôl ganolog mewn cymdeithasoli ieithyddol y tu hwnt i addysg ffurfiol” (Comisiwn Cymunedau Cymru, 2026, t.112). Dyma ffordd dda o weithio, gan fod rhieni a gofalwyr yn gartrefol yng nghymuned yr ysgol, ac yn cael eu cefnogi gan gyfoedion. Mae hyn yn creu llwybrau pontio rhwng addysg ffurfiol, a defnyddio’r Gymraeg yn gymdeithasol o fewn y gymuned, sydd yn gam pwysig ar gyfer defnydd iaith.
Er mwyn llwyddo, mae Kaplan a Baldauf yn annog esblygu’r iaith, gan gynnwys pob agwedd o fywyd, nid addysg yn unig,
It must encourage the use of the language in every possible sector so that internalisation of the language occurs throughout the population at a rate much greater than dissemination through the education sector would allow (Kaplan a Baldauf, 1997, t.44).

Defnydd cymdeithasol o’r Gymraeg – cynyddu defnydd
Dadl hen oes yw bod risg i’r Gymraeg fod yn iaith y dosbarth yn unig, ac nid yn rhan allweddol o fywydau cymdeithasol tu hwnt i addysg. Wrth gofio ail ran strategaeth Cymraeg 2050, sef cynyddu defnydd o’r Gymraeg, mae defnydd cymdeithasol yn hanfodol. Dyma hefyd gyfeirio at drydedd rhan y strategaeth sef i greu amodau ffafriol, er mwyn gwneud hi’n bosib defnyddio’r Gymraeg.
A central plank in the process of creating favourable conditions for the language has been the committed extension of the provision of social opportunities for people of all ages to socialize and use the Welsh language in informal and leisure situations (Williams, 2000, t.253).
Mae gan Gymru wledd o fudiadau yn cefnogi defnydd y Gymraeg tu hwnt i fyd addysg, gyda nifer wedi ariannu gan Lywodraeth Cymru, gan gynnwys Yr Urdd, y Mentrau Iaith, Mudiad Meithrin a Merched y Wawr. Dyma elfen bwysig o waith ariannu Llywodraeth Cymru, “mae helpu'r rhwydwaith o sefydliadau sy'n cefnogi ac yn hyrwyddo'r iaith mewn cymunedau mor bwysig ag erioed” (Bowyer, 2021). Dyma un addewid clir ym maniffesto Plaid Cymru,
Byddwn yn parhau â chymorth Llywodraeth Cymru ar gyfer gweithgareddau sy’n hyrwyddo’r Gymraeg a’i defnydd. Byddwn hefyd yn buddsoddi ymhellach i… creu cyfleoedd newydd i blant a phobl ifanc gael mynediad at weithgareddau cyfrwng Cymraeg y tu hwnt i’r ystafell ddosbarth (Plaid Cymru, 2026, t.72).
Gweithredir nifer o’r mudiadau yma ar lefel genedlaethol, macro, gydag adrannau rhanbarthol, meso. Yn ystod yr adran hon byddaf yn canolbwyntio ar y mudiadau yma, gan edrych yn gyntaf ar rhai o’r mudiadau, cyn ystyried oes angen mudiadau ar lefel macro, meso neu feicro, a pha ran sydd gan unigolion i wneud tu hwnt i hyn.
Un o’r sefydliadau mwyaf amlwg o ran cynyddu defnydd cymdeithasol o’r Gymraeg yw’r Mentrau Iaith. Wrth drafod Menter Cwm Gwendraeth, y Fenter Iaith cyntaf yng Nghymru a sefydlwyd yn 1991, dywedodd Cefin Campbell,
Many people questioned the need to invest money, time and effort in underpinning a language in an area which was one of the most predominantly Welsh-speaking regions in the whole of Wales…History, however, shows that the decision was the right one. The rapid language shift that has occurred in neighbouring communities over the last thirty years has highlighted the need in language terms to batten down the hatches and to strengthen the language situation from within (Williams, 2000, t.250).
Dyma agwedd sydd yn cyd-fynd gyda gwaith Comisiwn Cymunedau Cymru, wrth i’w hadroddiad cyntaf ganolbwyntio ar gymunedau sydd â dwysedd uwch o siaradwyr Cymraeg (Comisiwn Cymunedau Cymru, 2024). 
Daw’r cyfleoedd i ddefnyddio’r Gymraeg yn naturiol o fewn y gymuned yn fwy rheolaidd mewn cymunedau â dwysedd uwch o siaradwyr, ond pwysleisia Evas bod hyn yn her i ieithoedd lleiafrifol, “one of the main obstacles facing many lesser used languages is that the ability to use them at the micro level cannot be taken for granted” (Evas, wedi dyfynnu yn Williams, 2000, t.293). Awgryma’r dyfyniad yma byddai un o heriau mwyaf yr iaith Gymraeg wedi datrys petawn yn cyrraedd sefyllfa lle byddai’n bosib cymryd hi’n ganiataol bod modd defnyddio’r Gymraeg mewn amryw sefyllfaoedd.
Llwyddiant y Mentrau Iaith yw eu bod yn bodoli o fewn y gymdeithas maent yn gwasanaethu. Cyfeiriodd Kaplan a Baldauf (1997) at y syniad o “’bottom-up’ language planning”, gan ystyried pwy sydd yn gwneud y cynllunio ieithyddol ar lefel macro, a chynnwys y bobl maent yn cynllunio ar eu cyfer yn y gwaith cynllunio. Cytuna Williams (2000), gan bwysleisio gweithio o’r gwaelod i fyny, er mwyn adnabod anghenion a dyheadau’r gymuned. Elfen ddiddorol o ddadansoddiad Williams oedd eu bod yn dadlau mae nid darparu gwasanaeth yw hwn, mae’n wahanol. Nid oedd wedi ymhelaethau ymhellach, fodd bynnag gellir disgrifio hyn fel creu cyfleoedd yn hytrach na darparu gwasanaeth.
Cydsynio gwna hyn gyda gwaith y Comisiwn Cymunedau Cymraeg “newid sefyllfaoedd, dynameg a diwylliant sydd ei eisiau, er mwyn helpu pobl i newid eu hymddygiad, nid disgwyl i bobl newid eu hymddygiad o’u pen a’u pastwn eu hunain” (Comisiwn Cymunedau Cymraeg, 2026, t.84). Difyr yw’r newid pwyslais yma, a cham cadarnhaol i gymryd y pwysau oddi ar y siaradwyr unigol, sydd yn dod o dan bwysau i ddod o hyd i gyfleoedd i siarad yr iaith ar adegau.
Yn bwysicach fyth bydd creu sefyllfa lle mae pobl yn awyddus i ddewis defnyddio'u Cymraeg yn eu teuluoedd, yn eu cymunedau a'u gweithleoedd, bydd hynny'n allweddol i ffyniant yr iaith (Williams, Cymru Fyw, 2022)
Elfen bwysig o’r dyfyniad yma yw’r gair ‘dewis’, er mwyn gallu dewis, yn gyntaf rhaid bod y cyfle i ddefnyddio’r Gymraeg yn bodoli, a dyna beth yw swyddogaeth y mudiadau.
Mae’r teimlad o berthyn a chael unigolion rydych chi’n adnabod ar lefel bersonol yn chwarae rôl yn llwyddiant y Mentrau Iaith. Wrth gydweithio gyda’r fenter iaith leol fel aelod o’r chweched dosbarth, roedd un swyddog wedi clustnodi i gydweithio gyda’r ysgol. Golyga hyn fod un pwynt cyswllt, ac roedd naws anffurfiol gan ddanfon negeseuon testun yn rhannu gwybodaeth am gigs Cymraeg neu ddigwyddiadau ar y cyd gydag ysgolion lleol eraill. Cydweithiodd yr unigolyn gyda ni i drefnu teithiau, diwrnodau hwyl i blant iau'r ysgol a thrafnidiaeth i gigs Cymraeg. Roedd yn ymateb i anghenion y disgyblion, ond hefyd yn gallu cynnig cyfleoedd oedd yn rhan o brosiectau cenedlaethol wedi cyllido.
Gweithia lawer o’r mentrau iaith yn y modd yma, gan hysbysebu ‘Gemau amser cinio gyda Lowri’ neu ‘Clwb hwyl gyda Ffion’ yn hytrach na phwysleisio taw’r fenter sydd yn trefnu. Awgryma hyn fod yr unigolion wedi datblygu perthynas dda gydag adrannau o’r gymuned a bod pobl yn fwy tebygol o ymuno os ydynt yn gwybod pwy fydd yn gyfrifol am y sesiwn. Er mae’r Mentrau Iaith sydd wedi trefnu yn yr achos yma, maent yn hyrwyddo ar lefel unigolion neu feicro, sydd yn ddiddorol. Maent am ymddangos yn fwy personol ac yn endidau llai. 
Diddorol yw barn Kaplan a Baldauf am sut rydym yn dogfennu cynllunio ieithyddol ar lefelau llai, “Language planning actually occurs at many different levels, although the micro levels are not well documented in the literature, perhaps because they are not seen to be as prestigious” (Kaplan a Baldauf, 1997, t.52). Awgryma hyn efallai bod cynllunio bwriadus ar y lefelau micro a meso, heb y llyfryddiaeth i’w cefnogi.
Pan ddechreuodd Menter Iaith Cwm Gwendraeth, roedd cynllunio bwriadus er mwyn cydweithio gyda’r gymuned gyfan, esboniodd Campbell,
Working groups were established to consider ways of developing the use of the Welsh language among children and youth, Welsh learners, local businesses, voluntary groups, social institutions, sports and leisure activities and to promote the use of simultaneous translation equipment (Campbell yn Williams, 2000, t.251).
Beirniadaeth sydd wedi bod o’r mentrau iaith yw eu tueddiad o droi at ysgolion cyfrwng Cymraeg i drefnu gweithgareddau mewn rhai ardaloedd. Gellir ystyried y disgyblion yma yn ‘darged rhwydd’ gan eu bod yn defnyddio’r Gymraeg o fewn eu bywyd ysgol eisoes. Manteisiol byddai gweithio gydag ysgolion dwyieithog a chyfrwng Saesneg ac aelodau o’r gymuned tu hwnt i’r siaradwyr Cymraeg amlwg, er mwyn ehangu’r niferoedd sydd yn defnyddio’r Gymraeg. Yn anffodus, bûm mewn sefyllfa lle roedd y fenter leol eisiau gwahanu’r siaradwyr Cymraeg a Saesneg mewn digwyddiad mewn coleg addysg bellach, gan siarad gyda’r siaradwyr Cymraeg yn unig. Methiant yw hyn, gan golli cyfle euraidd i ddangos y cyfleoedd sydd ar gael i siaradwyr a dysgwyr Cymraeg a sut gallant fynd ati i ddatblygu eu sgiliau Cymraeg. Rhaid newid y ffordd yma o feddwl. 
A’i llwyddiant y cynllun Cymraeg 2050 fyddai diddymu swyddogaeth y Mentrau Iaith a mudiadau eraill sydd wedi sefydlu i hybu defnydd o’r Gymraeg? Bod pobl yn troi at ac yn trefnu gweithgareddau cymdeithasol trwy gyfrwng y Gymraeg yn naturiol?
Yn Llanelli, mae criw o gyn athrawon wedi sefydlu ‘Cam Dro’, chwarae ar eiriau rhaglen S4C ‘Am Dro’, gan gyfarfod yn fisol ar gyfer taith gerdded yn Sir Gaerfyrddin neu’r cyffiniau, cinio a choffi. Teithiau uniaith Gymraeg yw'r rhain, er bod croeso i bartneriaid sydd yn siaradwyr llai hyderus, ac mae hyd at 20 yn mynychu bob tro. Mae’r mynychwyr yn gweithio mewn parau er mwyn cymryd cyfrifoldeb am un daith gerdded flynyddol. Byddai unrhyw fenter iaith yn gweld y teithiau yma fel llwyddiant ac yn rhoi clod iddynt mewn adroddiadau blynyddol. Serch hynny, os mae’r fenter iaith fyddai’n trefnu, byddai gwaith papur, rheolau mwy llym a diffyg perchnogaeth o fewn y grŵp yn newid naws y grŵp ac mae’n bosib na fyddai’n cyflawni'r un nod na’n parhau i lwyddo.
Gellid trafod yr Urdd, y Mudiad Meithrin, Clybiau Ffermwyr Ifanc a Merched y Wawr wrth edrych ar fudiadau sydd yn hyrwyddo defnydd y Gymraeg, ac mae pob un ohonynt yn gwasanaethu gwahanol grwpiau penodol o fewn cymdeithas. Ni fyddaf yn edrych arnynt mewn manylder yn y traethawd, gan ganolbwyntio ar fudiadau eraill. 

Modelau Macro, Meso a Meicro
Crybwyllid uchod bod nifer o’r mudiadau yma yn derbyn cyllid neu nawdd gan Lywodraeth Cymru ar lefel macro. Tanlinellodd adroddiad cam cyntaf y Comisiwn Cymunedau Cymraeg (2024) yr angen am gynllunio ieithyddol cymunedol strategol, wedi targedu’n glir, gan bwysleisio’r angen am fecanwaith addas a chyllid priodol ar gael ar lefel leol,
Yn y cyd-destun hwn, mae mecanwaith yn cyfeirio at system neu strwythur cydweithredol lle mae nifer o fudiadau, cymdeithasau, busnesau a sefydliadau neu lywodraethau ar wahanol lefelau’n gweithio gyda’i gilydd er mwyn cynllunio a gweithredu polisïau ieithyddol ar y lefel leol. (Comisiwn Cymunedau Cymraeg, 2026, t.72).
Dyma alw ar endidau o bob lefel, macro, meso a meicro i gydweithio, yn benodol er mwyn gweithredu ar lefel leol. Gellir dadlau bod dim gwahaniaeth yma ar ba lefel mae’r endidau mewn gwirionedd, dim ond eu bod yn ymddangos ar lefel leol. 
Cytuna Kaplan a Baldauf am bwysigrwydd y lefel macro yn cyllido creadigrwydd a’r celfyddydau ar y lefel meso a meicro,
Governments must actively encourage the publication of newspapers and magazines, of comic books and agricultural pamphlets, in the language that has been chosen. The government must encourage the establishment of radio and television broadcasting in the language…It must encourage literary artists to produce poetry and fiction in the language (Kaplan a Baldauf, 1997, t. 43-44) 
Er oed y dyfyniad yma, mae’n amlwg bod canolbwyntio ar ystod eang o ddeunydd newydd, cyfoes a pherthnasol yn cael clod. Rhaid i’r adnoddau yma fod yn addas ac mewn ffurf a ddefnyddir gan y gymuned. Daw'r un neges i’r amlwg yn adroddiad Comisiwn Cymunedau Cymraeg wrth drafod technoleg a defnydd pobl ifanc ohono, “Mae’n bwysig, felly, bod unrhyw strategaeth ar gyfer ehangu defnydd o’r Gymraeg yn adlewyrchu sut a ble mae pobl ifanc yn treulio eu hamser” (Comisiwn Cymunedau Cymraeg, 2026, t.73).
“A truly successful community development programme is one which starts and ends with the needs and wishes of local people” (Williams, 2000, t.264). Gweithredu’n unigol, fesul cymunedau meso yw un o elfennau pwysicaf gwaith y mentrau iaith, yn ôl Myfanwy Jones, Cyfarwyddwr Mentrau Iaith Cymru, sef corff ymbarél i gefnogi’r 22 fenter (2026). Y Mentrau Iaith sefydlodd Mentrau Iaith Cymru, endid cenedlaethol, ac fe wnaeth Jones bwysleisio’r angen i aros fel criw bychan o staff er mwyn cefnogi. Cyfeiriodd at bwysigrwydd datblygu prosiectau cenedlaethol ar lefel macro, ond er bod prosiectau cenedlaethol yn gallu llwyddo, nid yw’r mentrau lleol yn dueddol o berchnogi’r prosiectau cenedlaethol yn yr un modd a’u prosiectau lleol. 
Tyllog yw hyfforddiant cynllunio ieithyddol ar gyfer rheiny sydd yn gweithio er mwyn hybu a hyrwyddo’r iaith, ac yn aml mae dibyniaeth ar unigolion a greddf i wneud penderfyniadau cywir. Dyma un pwnc sydd yn codi yn adroddiad Comisiwn Cymunedau Cymru,
Fodd bynnag, nid oes hyfforddiant achrededig neu wedi’i safoni ar gael ar hyn o bryd ar gyfer swyddogion iaith ffurfiol na ffynhonnell o gymorth a chefnogaeth ymarferol i animateurs iaith gweithleoedd.
Heb arweinyddiaeth gefnogol, hyfforddiant a chefnogaeth, mae’r unigolion hyn yn gweithredu, i raddau, mewn modd sy’n eu hynysu (Comisiwn Cymunedau Cymru, 2026, t.100-101).
Yn yr achos yma, gellid dadlau byddai cydweithio cenedlaethol yn fuddiol i les yr unigolion, yn ogystal âg yn rhoi cyfle i gynlluniau, syniadau a phrosiectau ffynnu drwy drafod yn ehangach.
Waeth yr holl gynllunio ar lefelau macro a meso, weithiau gall unigolyn gydio yn nychymyg pobl a thorri trwy’r rhwystrau i dynnu cynulleidfa newydd at y Gymraeg. Yn yr enghraifft hon, gwneir hyn drwy ddiwylliant, ac yn benodol canu.
Elfen bwysig o waith y gantores a’r gyfansoddwraig Bronwen Lewis yw’r Gymraeg, ac mae ganddi doreth o gefnogwyr, yn siaradwyr Cymraeg, dysgwyr Cymraeg ac eraill sydd yn gallu gwerthfawrogi’r Gymraeg o bell. Newidia yn naturiol o’r Gymraeg i’r Saesneg yn ystod caneuon ac wrth siarad, ac mae’n creu naws gyfeillgar a chroesawgar i unrhyw un sydd am wrando. Mae hi’n chwareus gyda chaneuon Saesneg gan ychwanegu paragraffau cyfrwng Cymraeg fel mae hi’n mynnu, gan alw’r broses hon yn “Bronnify”. Mewn cyngerdd diweddar yng Nghanolfan Mileniwm Cymru (2026), gofynnodd Bronwen i’r gynulleidfa gysylltu gyda hi yn ystod y toriad hanner amser gyda chân Saesneg, er mwyn iddi gyfieithu’r gân i’r Gymraeg yn ystod y toriad 20 munud. Perfformiodd y gân trwy gyfrwng y Gymraeg wedi’r toriad, ac wrth gyflwyno’r gân, dywedodd Bronwen o’r llwyfan mae’n bosib iawn byddai camgymeriadau treiglo, ond os oedd hwn yn broblem “Get a life” (Lewis, 2026). Nid yn unig gafodd y sylw yma’r dorf yn chwerthin, ond roedd pobl yn cymeradwyo hefyd. Gellid honni bod y sylw yma a naws ddwyieithog naturiol y noson wedi gwneud llawer o ddaioni i hyder nifer o siaradwyr Cymraeg newydd a rhugl.
Yn wahanol i Bronwen, sydd yn ymfalchïo mewn Cymraeg naturiol, ‘mistakes and all’, ac yn apelio i deuluoedd, mae un grŵp wedi ffurfio genre newydd gan gyfuno Cymraeg cywir, hiwmor a phwyslais ar anweddustra,
Ffurfiwyd Cabarela’n wreiddiol gan Lisa Angharad a’i chwiorydd, Gwenno Elan a Mari Gwenllian (sy’n canu gyda’i gilydd fel Sorela) ar gyfer sioe gabaret yn Eisteddfod Genedlaethol Maldwyn a’r Gororau yn 2015 (Newyddion S4C, 2025).
Gan bwysleisio bod eu cynnwys yn “Anaddas i blant a phobl cul!” (Newyddion S4C, 2025), maent yn profi nad oes angen i gynnwys Cymraeg fod yn gopi neu’n gyfieithiad o’r Saesneg, gan na fyddai hiwmor llawer o’r sgetshis a chaneuon yn trosi i’r Saesneg.
Dengys yr enghreifftiau yma bod creadigrwydd unigolion yn gallu bod yn hanfodol i greu cynnwys newydd, gwreiddiol mewn iaith leiafrifol. Atynnant gynulleidfaoedd newydd, gan wneud gwaith ni ellir cwblhau gan endidau corfforaethol na ffurfiol. Caiff pobl bleser mewn darllen, gwylio a gwrando ar waith creadigol, gwreiddiol y neu iaith eu hunain a does dim modd rhoi ffigwr na phris ar hyn. Personoliaethau’r unigolion hyn sydd yn rhan o’r apêl, a dylid cefnogi parhad y datblygiadau yma, “mae diwylliant, ym mhob ffurf, yn chwarae rôl bwysig wrth ddatblygu a defnyddio sgiliau yn y Gymraeg” Comisiwn Cymunedau Cymraeg 2, 2026, t.69).

Endidau lleol neu genedlaethol?
Ar ôl edrych ar y gwahanol fudiadau ar y gwahanol lefelau, macro, meso, micro ac unigolion, dyma edrych ar i ba raddau dylid creu endidau cenedlaethol, gyda throsolwg cenedlaethol, ac i ba raddau dylid cadw maint yr endidau yn llai er mwyn gweithio ar lefel leol.
Ystyrir gweithio’n genedlaethol a fesul cymuned gyda sawl endid sydd yn cefnogi’r Gymraeg gan gynnwys y Mentrau Iaith, Cymraeg i Oedolion, Merched y Wawr a’r Urdd. Mae rhai yn ymddangos yn gymunedol ond mae corff ymbarél yn eu cynorthwyo, ac eraill yn gweithio’n lleol ond yn cyfarfod yn genedlaethol mewn cynadleddau a fforymau.
O ran y mentrau iaith, adnabyddir bod buddion i weithio’n genedlaethol ar bolisïau, ffurflenni a cheisiadau, yn hytrach na bod y 22 menter unigol yn ail-greu. Mae Mentrau Iaith Cymru yn helpu gyda thempledi fel hyn yn ganolog, sydd yn rhyddhau amser staff y mentrau unigol i ymgysylltu gyda’u cymunedau (Jones, 2026).
Ar un llaw, mae’n hanfodol dod i adnabod anghenion cymuned benodol, gan deilwra a chynnig pethau addas i’w trigolion. Ar y llaw arall, mae cryfder mewn endidau cenedlaethol, sydd yn sicrhau nad oes angen ail adrodd gwaith, wrth ddysgu wrth ranbarthau eraill o fewn yr endid, a chanolbwyntio cyllid ac adnodd ar y defnyddwyr yn hytrach nac ail adrodd elfennau gweinyddol.
Adnabyddir y pwysigrwydd o symleiddio prosesau a lleihau ar y dyblu gwaith, ond cydnabyddir hefyd bod yr elfen o berchnogi’n lleol yn hanfodol i lwyddiant rhai o’r cynlluniau yma.
Enghraifft weddol ddiweddar o weithio cenedlaethol yw sefydlu’r Ganolfan Dysgu Cymraeg Genedlaethol yn 2016 (YGDCG 2024). Cyn sefydlu’r Ganolfan, bu ymdrechion cynharach i uno, wnaeth olygu bod 6 canolfan Cymraeg i Oedolion wedi sefydlu (Old Bell 3 a Dateb, 2011). Cyn ffurfio’r 6 canolfan, fe wnaeth adroddiad Estyn (2004, enwir yn Old Bell 3 a Dateb, 2011, t.24) bwysleisio rhai o’r heriau daw o weithio yn rhanbarthol, gan gynnwys bod cystadleuaeth rhwng darparwyr, dyblu cyrsiau a bod y model gyllido yn creu tensiwn. Hyd yn oed ar ôl lleihau i 6 canolfan, roedd heriau yn dal i fodoli. Un o’r brif heriau oedd bod dal i fod chwe gwahanol wefan, gan olygu costau cynnal, cadw a diweddaru chwe gwefan a dryswch i ddysgwyr oedd yn gorfod dod o hyd i’r wefan gywir iddyn nhw wrth ymchwilio i ddysgu Cymraeg. Gellir dadlau bod y dysgwyr wedi cael eu anghofio yma, gan greu rhwystrau ychwanegol iddynt ddod o hyd i ddarpariaeth addas. Erbyn hyn mae un gwefan, un cwrslyfr (gyda fersiynau de a gogledd) ac un system ddata, sydd yn golygu bod profiad y dysgwyr llawer llyfnach.
Gyda Bil y Gymraeg ac Addysg (Cymru) yn “sefydlu Athrofa Dysgu Cymraeg Genedlaethol fel corff statudol i gefnogi dysgu Cymraeg gydol oes” (Senedd Cymru, 2025) bydd newid eto i endid caffael Cymraeg nid yn unig fel oedolion, ond ar bob oedran. Er y buddion amlwg o dynnu pethau ynghyd ar lefel genedlaethol, teg fyddai nodi bod angen ystyried sut fydd hyn yn effeithio ar y lefelau lleol hefyd. Nododd un siaradwr gwadd i’r cwrs polisi a chynllunio ieithyddol bod hi’n beryglus gadael i gyrff ymbarel fynd yn rhy fawr, a chael gormod o staff canolog sydd ddim allan yn y cymunedau yn gwneud. Sylw dadleuol ond pwysig i’w hystyried (2026).

Nid yw’n bosib cynnwys llawer o eiriau yma ar rôl technoleg wrth edrych ar sut fydd Cymru yn edrych yn 2050, ond teg dweud bydd yn ganolog i’r ymdrechion i gael miliwn o siaradwyr a chael defnydd dyddiol o’r Gymraeg. Bydd yn cynorthwyo plant i ddysgu Cymraeg drwy adnoddau, bydd yn cynnig cyfleoedd i bobl ifanc gyfathrebu yn anffurfiol ar ffurf fideos a thestun, ac fe fydd yn cysylltu oedolion sydd yn siarad Cymraeg o bob cwr o Gymru a thu hwnt. Bydd hyn oll yn ogystal ag unrhyw ddatblygiadau sydd i ddod yn y 24 mlynedd nesaf.
 
Clo
Rhaid cydnabod y modd mae targed clir a chofiadwy ‘miliwn o siaradwyr’ yn slogan arbennig i dynnu pobl i waith Llywodraeth Cymru a’i berchnogi. Serch hynny, dadleua nifer o arbenigwyr bod defnydd y Gymraeg, a’r nifer sydd yn defnyddio yn ddyddiol yn bwysicach na nifer y siaradwyr yn unig. Wrth edrych ar ddata Iwerddon, teg fyddai cytuno nad yw nifer y siaradwyr yn bwysig os nad ydynt yn defnyddio’r iaith yn ddyddiol.
Gellid dadlau bod Bil y Gymraeg ac Addysg (Cymru) wedi colli cyfle mewn mannau wrth gyflwyno categorïau ysgolion yn y modd hwnnw, ond gobeithiol yw clywed addewidion Plaid Cymru er mwyn cryfhau’r Bil. 
Er mwyn sicrhau defnydd dyddiol, mae rôl mudiadau sydd yn cynnig cyfleoedd i bobl ifanc, siaradwyr rhugl a siaradwyr newydd i ddefnyddio’u Cymraeg wrth wneud gweithgareddau anffurfiol yn hanfodol. Gwallus byddai defnyddio cyrff cenedlaethol yn unig er mwyn trefnu’r gweithgareddau yma oherwydd cryfder gweithio’n lleol. Ni ellir gwadu rôl unigolion o fewn cymunedau yn trefnu yn benodol ar eu cyfer, na chwaith pwysigrwydd y berthynas rhwng y trefnwyr a’r mynychwyr. Rhaid hefyd cofio’r effaith enfawr gall unigolion gael, yn enwedig rhai gyda llais cyhoeddus, i dynnu cynulleidfaoedd newydd at y Gymraeg. 
Er llwyddiant y mudiadau yma ar lefelau lleol, meso, rhaid cydnabod bod gweithio’n genedlaethol ar elfennau o’r gwaith yn gallu gwella profiad defnyddwyr y mudiadau, yn enwedig wrth gael mynediad at brosiectau cenedlaethol. Ar y mwyaf, gall weithio’n genedlaethol oresgyn heriau, neu gynnig cyfleoedd i drafod a dysgu wrth eraill, gan lyfnhau prosesau. 
Pwysig yw cydnabod her y targed o filiwn o siaradwyr, ond gwych yw gweld gwaith diflino'r holl fudiadau ac unigolion sydd am iddo lwyddo.



 

















 
 
 
Llyfryddiaeth

Barn. (2019) ‘Miliwn o siaradwyr Cymraeg ynddo’i hun yn golygu dim’. Ar gael: https://barn.cymru/cy/miliwn-o-siaradwyr-cymraeg-ynddo-i-hun-yn-golygu-dim/ (Cyrchwyd: 11 Mai 2026).
BBC Cymru Fyw. (2026) ‘'Braint fy mywyd': ASau yn ethol Rhun ap Iorwerth i fod yn Brif Weinidog’. Ar gael: https://www.bbc.co.uk/cymrufyw/erthyglau/crmpvlpzn2go (Cyrchwyd: 13 Mai 2026).
BBC Cymru Fyw. (2026) ‘'Pobl wedi dewis gobaith' yn ôl arweinydd Plaid Cymru’. Ar gael: https://www.bbc.co.uk/cymrufyw/erthyglau/cp8py4nqnpjo (Cyrchwyd: 13 Mai 2026).
BBC. (2014) ‘Welsh Language: Industrial Revolution’. Ar gael: https://www.bbc.co.uk/wales/history/sites/themes/society/language_industrialrevolution.shtml (Cyrchwyd: 11 Mai 2026).
Bowyer, O. (2021) Oes modd cyrraedd y targed miliwn o siaradwyr Cymraeg erbyn 2050? Ar gael: https://ymchwil.senedd.cymru/erthyglau-ymchwil/oes-modd-cyrraedd-y-targed-miliwn-o-siaradwyr-cymraeg-erbyn-2050/ (Cyrchwyd 13 Mai 2026).
Comisiwn Cymunedau Cymraeg. (2024) Grymuso cymunedau, cryfhau’r Gymraeg. Ar gael: https://www.llyw.cymru/sites/default/files/publications/2025-11/grymuso-cymunedau-cryfhaur-gymraeg.pdf (Cyrchwyd: 12.03.26)
Comisiwn Cymunedau Cymraeg. (2026) Cyrraedd pob cymuned, cryfhau’r Gymraeg. Ar gael: https://www.llyw.cymru/sites/default/files/publications/2026-03/adroddiad-y-comisiwn-cymunedau-cymraeg-ar-gymunedau-sydd-a-dwysedd-canolig-neu-is-o-siaradwyr-cymraeg.pdf (Cyrchwyd: 31.03.26)
Comisiynydd y Gymraeg. (2000) Y Gymraeg a’r gweithlu addysg statudol yng Nghymru. Ar gael:  https://www.comisiynyddygymraeg.cymru/media/bpjjarp0/y-gymraeg-ar-gweithlu-addysg-statudol-yng-nghymru.pdf (Cyrchwyd: 08.04.26)
Comisiynydd y Gymraeg. (2020) Sefyllfa’r Gymraeg, 2016–20: Adroddiad 5-mlynedd Comisiynydd y Gymraeg. Ar gael: https://www.comisiynyddygymraeg.cymru/media/gc5nyzta/adroddiad-5-mlynedd-cyg20162020-terfynol-20-10-21.pdf (Cyrchwyd: 14 Mai 2026).
Cymru Fyw. (2016) Lansio gweledigaeth ar gyfer miliwn o siaradwyr Cymraeg. Ar gael:  https://www.bbc.co.uk/cymrufyw/36937196 (Cyrchwyd: 13 Mai 2026).
Cymru Fyw. (2022) Cymraeg 2050: Ar drywydd i gyrraedd miliwn? Ar gael: https://www.bbc.co.uk/cymrufyw/60391672(Cyrchwyd: 13 Mai 2026).
Cymru Fyw. (2025) Bil y Gymraeg ac Addysg yn pasio cyfnod allweddol. Ar gael: https://www.bbc.co.uk/cymrufyw/erthyglau/c1lm1q94n79o (Cyrchwyd: 13 Mai 2026).
Cymru Fyw. (2025) Senedd yn cymeradwyo Bil y Gymraeg ac Addysg 'hanesyddol'. Ar gael: https://www.bbc.co.uk/cymrufyw/erthyglau/c1w3qelx3d3o (Cyrchwyd: 13 Mai 2026).
Daglish, Ll. (2025). ‘Y Gymraeg yng Nghymru: Cyfrifiad 2021’  [Darlith]. ECDA7008C: Hanfodion Cynllunio Iaith. Prifysgol Cymru y Drindod Dewi Sant. 3 Tachwedd.
Davies, G. (2026) ‘Deddf y Gymraeg ac Addysg 2050’ [Darlith]. ECDA7009C: Hyrwyddo’r Gymraeg. Prifysgol Cymru y Drindod Dewi Sant. 20 Ebrill.
Elias, O. (2026) ‘Newid Ymddygiad’ [Darlith]. ECDA7009C: Hyrwyddo’r Gymraeg. Prifysgol Cymru y Drindod Dewi Sant. 23 Mawrth.
Evas, J. (2026) ‘ECWL Cymraeg 2050’ [Darlith]. ECDA7009C: Hyrwyddo’r Gymraeg. Prifysgol Cymru y Drindod Dewi Sant. 9 Mawrth.
Jones, E. (2026) ‘Comisiynydd y Gymraeg’ [Darlith]. ECDA7009C: Hyrwyddo’r Gymraeg. Prifysgol Cymru y Drindod Dewi Sant. 9 Chwefror.
Jones, M. (2026) ‘Mentrau Iaith Cymru’ [Darlith]. ECDA7009C: Hyrwyddo’r Gymraeg. Prifysgol Cymru y Drindod Dewi Sant. 2 Chwefror.
Kaplan, R.A a Baldauf, R.B. (1997) Language Planning from practice to theory. Clevedon: Multilingual Matters.
Lewis, B. (2026) Bronwen’s Big Night In. Canolfan Mileniwm Cymru. (Gwelwyd: 26 Ebrill 2026).
Lloyd Williams, S., ap Gruffudd, G. S. a Gruffydd Jones, E. H. (2024) ‘Datblygiad Addysg Gymraeg ers Datganoli”’ Wales Journal of Education 26(2), 75–93. doi: https://doi.org/10.16922/wje.26.2.6
Llywodraeth Cymru (2022) Cymraeg 2050: cynllun gweithredu strategaeth y Gymraeg 2022 i 2023. Ar gael:https://www.llyw.cymru/cymraeg-2050-cynllun-gweithredu-strategaeth-y-gymraeg-2022-i-2023-html (Gwelwyd: 11.04.26)
Llywodraeth Cymru. (2013) One language for all. Review of Welsh second language at Key Stages 3 and 4. Ar gael: https://www.gov.wales/sites/default/files/publications/2022-07/review-of-welsh-second-language-at-key-stages-3-and-4.pdf (Cyrchwyd: 13 Mai 2026).
Llywodraeth Cymru. (2026) Data am y Gymraeg o'r Arolwg Blynyddol o'r Boblogaeth: Hydref 2024 i Medi 2025. Ar gael: https://www.llyw.cymru/sites/default/files/pdf-versions/2026/1/3/1768987897/data-am-y-gymraeg-or-arolwg-blynyddol-or-boblogaeth-hydref-2024-i-medi-2025.pdf (Cyrchwyd: 13 Mai 2026).
Llywodraeth Cymru. Cymraeg 2050: ein cynllun ar gyfer 2021 i 2026. Caerdydd: Llywodraeth Cymru, 2021.
Llywodraeth Cymru. Cymraeg 2050: Miliwn o siaradwyr. Caerdydd: Llywodraeth Cymru, 2017.
Mainffesto Plaid Cymru. (2026) ‘Dros Gymru. Maniffesto 2026’. Ar gael: https://assets.nationbuilder.com/plaid2016/pages/41844/attachments/original/1775140237/Dros_Gymru_-_Maniffesto_2026.pdf?1775140237  (Cyrchwyd: 11 Mai 2026).
Mate, I. (1997) ‘Changes in the Celtic-language-speaking Populations of Ireland, The Isle of Man, Northern Ireland, Scotland and Wales from 1891 to 1991’, Journal of Multilingual and Multicultural Development, 18(4), pp. 316–330. doi: 10.1080/01434639708666323.
Newyddion S4C. (2025) ‘Merched y Wow: Menywod cryfa’ hanes Cymru yn ysbrydoli sioe newydd’, Newyddion S4C, 4 Awst. Ar gael: https://newyddion.s4c.cymru/article/29613  (Cyrchwyd: 29 Ebrill 2026).
Newyddion S4C. (2026) Y Prif Weinidog Rhun ap Iorwerth yn cyhoeddi aelodau cabinet ei lywodraeth. Ar gael: https://newyddion.s4c.cymru/article/prif-weinidog-rhun-ap-iorwerth-cyhoeddi-aelodau-cabinet-lywodraeth (Cyrchwyd: 13 Mai 2026)
Old Bell 3 Ltd a Dateb. (2011) ‘Evaluation of the Welsh for Adults Programme’ Ar gael: https://www.gov.wales/sites/default/files/statistics-and-research/2019-08/111014welshforadultsevaluationen.pdf(Cyrchwyd: 3 Mai 2026).
ONS. (2000) Census 2021 paper questionnaires. Ar gael: https://www.ons.gov.uk/census/censustransformationprogramme/questiondevelopment/census2021paperquestionnaires (Cyrchwyd: 13 Mai 2026).
ONS. (2012) ‘2011 Census: Population and Household Estimates for Wales, March 2011’. Ar gael: https://www.ons.gov.uk/peoplepopulationandcommunity/populationandmigration/populationestimates/bulletins/2011censuspopulationandhouseholdestimatesforwales/2012-07-16 (Cyrchwyd: 13 Mai 2026).
ONS. (2022) Welsh language, Wales: Census 2021. Ar gael: https://www.ons.gov.uk/peoplepopulationandcommunity/culturalidentity/language/bulletins/welshlanguagewales/census2021(Cyrchwyd: 13 Mai 2026).
Owen, E .(2026) ‘Data ar yr iaith Wyddeleg “yn profi bod defnydd cyn bwysiced â hyfedredd”’, Golwg360, 17 Mawrth. Ar gael: https://golwg.360.cymru/newyddion/iaith/2193798-data-ar-y-wyddeleg-yn-profi-bod-defnydd-iaith-cyn-bwysiced-a-hyfedredd (Cyrchwyd: 1 Mai 2026).
Pedwar Gwynt. (2024) Cymraeg 2050 a’r Bil Addysg Gymraeg. Ar gael: https://pedwargwynt.cymru/dadansoddi/cymraeg-2050-ar-bil-addysg-gymraeg (Cyrchwyd: 13 Mai 2026).
Pwyllgor Plant, Pobl Ifanc ac Addysg Senedd Cymru (2024). Bil y Gymraeg ac Addysg (Cymru): Adroddiad Cyfnod 1. Ar gael: https://senedd.cymru/media/1alfdcke/cr-ld16872-w.pdf (Cyrchwyd: 10 Ebrill 2026)
Senedd Cymru. (2025) Bil y Gymraeg ac Addysg (Cymru). Ar gael: https://senedd.wales/media/r3cm5xcm/pri-ld16583-w.pdf (Cyrchwyd: 13 Mai 2026).
Williams, C.H. (2000) Language Revitalisation- Policy and Planning in Wales. Cardiff: University of Wales Press.
Wright, S. (2004) Language Policy and Language Planning from Nationalism to Globalisation. Hampshire: Palgrave Macmillan.
Y Ganolfan Dysgu Cymraeg Genedlaethol. (2024) ‘Gyda’n gilydd at y miliwn, Cynllun Strategol Dysgu Cymraeg 2024-2026’.  Ar gael: https://dysgucymraeg.cymru/media/woahevjg/cynllun-strategol-2024-medi-2024.pdf (Cyrchwyd: 3 Mai 2026).


Rwy’n cydnabod y defnydd o Cysill (https://www.cysgliad.com/cysill/arlein/) ar 14 Mai 2026 i wirio fy ngwaith gan ddefnyddio anogwr(wyr): 1. Gwiriwch y testun canlynol ar gyfer camgymeriadau sillafu.

Rwy’n cadarnhau nad wyf wedi defnyddio unrhyw offer AI wrth ymchwilio a chreu’r aseiniad hwn. Rwy’n cadarnhau nad wyf wedi cyflwyno unrhyw ddeunyddiau a gynhyrchwyd gan AI fel fy ngwaith fy hun. Rwy’n cadarnhau bod gennyf gopïau o’m drafftiau, fy nodiadau, ac adnoddau eraill a ddefnyddiais, y gellir gofyn i mi eu darparu fel tystiolaeth
2

